Covid-19 eis SA bokslegende Thysse se lewe | Netwerk24
Deur Michael Green 22 Julie 2021 10:42
André Thysse het Christopher Buthelezi in 2002 by Carnival City in Boksburg verslaan. Foto: Gallo Images
Covid-19 het Donderdag in die vroeë oggendure een van die land se taaiste voormalige boksers weggeraap.
André Thysse (52), 'n voormalige Suid-Afrikaanse en Statebond-supermiddelgewigkampioen, het sy laaste asem in Kempton Park uitgeblaas.
Thysse was 'n briljante amateur en het in 1999 vir geld begin boks.
Hy het die vakante SA supermiddelgewigtitel in 2001 gewen en het voortgegaan om die Statebondtitel in 2003 te wen toe hy die Engelsman David Starie met punte verslaan het.
In 2004 het Thysse onsuksesvol probeer om Markus Beyer van Duitsland se Wêreldboksraad-titel by hom af te neem.
Hoewel Thysse met punte verloor het, het hy so 'n goeie vertoning gelewer dat hy in die jare daarna nog 'n paar keer genooi is om oorsee aan gevegte deel te neem.
Hy was 'n knap, afgeronde en taai vegter, wat ook in die ligswaargewig-afdeling baklei het.
Sy laaste geveg was in September 2009 toe hy Emmanuel Duma by Emperors Palace in Kempton Park uitgeslaan het.
Thysse se seun Brandon (links) moker self deesdae 'n suksesvolle loopbaan in die beroepskryt oop. Facebook
Thysse het toe 'n promotor geword, wat onder die vaandel Real Steel Promotions gehelp het om verskeie suksesvolle toernooie aan te bied.
Hy is verlede jaar deur Boks SA tot Februarie 2022 geskors omdat hy glo Covid-19-regulasies op 'n toernooi in Kaapstad verbreek het.
Volgens Thysse was die kwessie 'n misverstand aangesien hy as promotor van een van die boksers die reg gehad het om teenwoordig te wees.